L-Unjoni Ewropea qed issegwi mill-qrib id-dimostrazzjonijiet li għaddejjin fl-Iran, iż-żieda fil-vjolenza u t-telf inaċċettabbli ta' ħajjiet umani. Għall-UE, id-drittijiet tal-bniedem dejjem kienu kwistjoni ewlenija fir-relazzjoni tagħna mal-Iran. Id-dimostrazzjonijiet paċifiċi u l-libertà tal-espressjoni huma drittijiet fundamentali li japplikaw għal kull pajjiż, u l-Iran mhuwiex eċċezzjoni. Fl-aħħar jiem, konna f'kuntatt mal-awtoritajiet Iranjani. Fl-ispirtu ta' sinċerità u rispett li jirfed ir-relazzjoni tagħna, nistennew li dawk kollha kkonċernati joqgħodu lura mill-vjolenza u jiġi garantit id-dritt tal-espressjoni, fid-dawl ukoll tad-dikjarazzjonijiet magħmula mill-Gvern Iranjan. L-Unjoni Ewropea ser tkompli fil-monitoraġġ tas-sitwazzjoni.